523 persones han visitat ja els espais de la Memòria Democràtica a Gandia des del 27 de desembre passat
30 gener 2018

## 523 persones han visitat ja els espais de la Memòria Democràtica a Gandia des del 27 de desembre passat30 gener 2018Última actualització: 14 juliol 2025

![](../gestion/img/_AO_6286-copia.jpg)  
  

El **regidor de Gestió Responsable del Territori i responsable de Patrimoni històric de Gandia, Xavier Ródenas** i **l'arqueòleg Municipal, Joan Cardona**, han anunciat aquest matí en roda de premsa que continuen, donat l’èxit, les visites guiades als espais de la Memòria Democràtica o refugis de la guerra civil de la Peixateria (antic mercat municipal) i del Prado durant els mesos de febrer, març i abril.

Així, des de l'obertura dels espais, el 27 de desembre passat, ja els han visitat 523 persones, tant de Gandia i la comarca, com de la resta del territori espanyol i estrangers. En concret, han demostrat especial interès els visitants de nacionalitat anglesa i s’està preparant un nou producte turístic en aquest sentit. Cal recordar que el port era de concessió britànica quan va patir, a partir del 1938, els bombardejos de l’aviació italiana. _“Però majoritàriament els ha visitat gent de Gandia i la comarca. Hi han vingut molts familiars de persones que es van refugiar en els túnels durant la guerra civil. Fins i tot, testimonis de l’època que hi han aportat la seua experiència”_, ha relatat Ródenas.

El nou calendari de visites serà els dies 3, 10, 17 i 24 de febrer; 3, 10, 24, 26, 27, 28, 29, 30 i 31 de març i 7, 14, 21 i 28 d'abril en un primer torn a les 10:30 i un segon a les 12:30h. A més, està preparant una programació especial amb més visites per a la Setmana Santa, coincidint amb l’arribada massiva de turistes a Gandia i a la platja.

Cal recordar que les visites seran guiades per experts acreditats. El preu és de 5 euros per persona (2 euros, per als menors de 12 anys), que servirà per a sufragar els sous dels intèrprets. Els grups seran d'un màxim de 20 persones i un mínim de 10, en cas que no s'arribe al mínim s'anul·laria la visita. 

La visita dels dos espais tindrà una durada aproximada d'una hora i mitja. La inscripció i el pagament es realitzaran en les Oficines d'Informació i Turisme de l'Ajuntament de Gandia (en la ciutat, davant de la RENFE; en la platja en el Far 1). Telèfon d'informació: 962 87 77 88. De dilluns a divendres, de 9.30 a 13.30 h i de 15.30 a 19.30 h. Dissabte, de 9.30 a 13.30 h.

**Model francès**

   
El model d'interpretació està importat de França, on els guies acreditats no són emprats pels ajuntaments i es financen íntegrament amb el preu de les entrades. Això sí, amb una sèrie de requisits indispensables: Els intèrprets estan formats en memòria democràtica, després d'haver realitzat un curs avalat per la Universitat de València. Han de ser autònoms o dependre d'una empresa privada i han de posseir el segur obligatori de responsabilitat civil per a poder ingressar en la borsa de treball que l'ajuntament ha habilitat per a tal finalitat.

        Independentment de les inscripcions a les oficines de turisme, els guies busquen pel seu compte nous visitants i hi podran programar activitats paral·leles.